b"\n_START_ARTICLE_\nNauru\n_START_SECTION_\nIstorie\n_START_PARAGRAPH_\nNauru a fost la \xc3\xaenceput locuit\xc4\x83 de popula\xc8\x9bii microneziene \xc8\x99i polineziene \xc3\xaen urm\xc4\x83 cu cel pu\xc8\x9bin 3.000 de ani. Existau \xc3\xaen mod tradi\xc8\x9bional 12 triburi sau clanuri pe Nauru, triburi care sunt reprezentate de cele 12 col\xc8\x9buri ale stelei de pe steagul \xc8\x9b\xc4\x83rii. Nauruanii \xc3\xae\xc8\x99i trasau descenden\xc8\x9ba dup\xc4\x83 mam\xc4\x83. Nauruanii \xc3\xae\xc8\x99i asigurau existen\xc8\x9ba culeg\xc3\xa2nd nuci de cocos \xc8\x99i fructe de pandanus, prindeau pe\xc8\x99ti ibija tineri, \xc3\xaei aclimatizau \xc3\xaen apa dulce \xc8\x99i \xc3\xaei cre\xc8\x99teau \xc3\xaen Laguna Buada, furniz\xc3\xa2nd o surs\xc4\x83 suplimentar\xc4\x83 de hran\xc4\x83._NEWLINE_C\xc4\x83pitanul britanic John Fearn, un v\xc3\xa2n\xc4\x83tor de balene, a devenit primul vestic ce a vizitat insula \xc3\xaen 1798, numind-o Insula Pl\xc4\x83cut\xc4\x83. De prin anii 1830, nauruanii au avut contact cu europenii prin v\xc3\xa2n\xc4\x83torii de balene care acostau pe insul\xc4\x83 pentru a-\xc8\x99i reface proviziile. \xc3\x8en ace\xc8\x99ti ani veneau s\xc4\x83 locuiasc\xc4\x83 pe insul\xc4\x83 dezertori \xc8\x99i marinari. B\xc4\x83\xc8\x99tina\xc8\x99ii au f\xc4\x83cut comer\xc8\x9b cu ace\xc8\x99tia, oferind hran\xc4\x83 la schimb cu b\xc4\x83uturi alcoolice (vin de palmier) \xc8\x99i arme de foc; armele au fost folosite \xc3\xaen timpul r\xc4\x83zboiului de 10 ani dintre triburile de pe insul\xc4\x83 care a \xc3\xaenceput \xc3\xaen 1878, iar p\xc3\xa2n\xc4\x83 \xc3\xaen 1888, popula\xc8\x9bia a fost redus\xc4\x83 de la 1400 la 900 de locuitori.\n_START_SECTION_\nPerioada colonial\xc4\x83\n_START_PARAGRAPH_\nInsula a fost anexat\xc4\x83 de Germania \xc3\xaen 1888 \xc8\x99i introdus\xc4\x83 \xc3\xaen protectoratul german al Insulelor Marshall; au numit insula Nawodo sau Onawero. Sosirea nem\xc8\x9bilor a \xc3\xaencheiat r\xc4\x83zboiul; schimb\xc4\x83rile sociale aduse de r\xc4\x83zboi au instaurat regii drept conduc\xc4\x83tori ai insulei, cel mai cunoscut fiind Regele Auweyida. Misionarii cre\xc8\x99tini din Insulele Gilbert au ajuns de asemenea pe insul\xc4\x83 \xc3\xaen 1888. Nem\xc8\x9bii au condus Nauru timp de aproape 3 decenii._NEWLINE_Fosfa\xc8\x9bii au fost descoperi\xc8\x9bi pe insul\xc4\x83 \xc3\xaen 1900 de prospectorul Albert Ellis, iar compania Pacific Phosphate a \xc3\xaenceput exploatarea rezervelor \xc3\xaen 1906 \xc3\xaen acord cu Germania; au exportat primele \xc3\xaenc\xc4\x83rc\xc4\x83turi \xc3\xaen 1907. Dup\xc4\x83 izbucnirea Primului R\xc4\x83zboi Mondial, insula a fost capturat\xc4\x83 de for\xc8\x9bele australiene \xc3\xaen 1914. Dup\xc4\x83 r\xc4\x83zboi, Liga Na\xc8\x9biunilor a \xc3\xaencredin\xc8\x9bat Nauru Australiei sub mandat; Regatul Unit \xc8\x99i Noua Zeeland\xc4\x83 au fost \xc8\x99i acestea puteri co-mandatare. Cele trei guverne au semnat Acordul Insulei Nauru \xc3\xaen 1919, cre\xc3\xa2nd un departament cunoscut ca British Phosphate Commission (BPC) (Comisia Britanic\xc4\x83 a Fosfatului), care a preluat drepturile asupra exploat\xc4\x83rii fosfa\xc8\x9bilor.\n_START_SECTION_\nAl Doilea R\xc4\x83zboi Mondial\n_START_PARAGRAPH_\nFor\xc8\x9bele japoneze au ocupat insula pe 26 august 1942. Japonezii au construit un aerodrom pe insul\xc4\x83 care a fost bombardat \xc3\xaen martie 1943, ceea ce a \xc3\xaempiedicat aprovizionarea cu hran\xc4\x83 a insulei. Japonezii au deportat 1.200 de nauruani ca muncitori pe Insula Chuuk, dintre care 463 au murit. Insula a fost eliberat\xc4\x83 pe 13 septembrie 1945 c\xc3\xa2nd nava australian\xc4\x83 de r\xc4\x83zboi HMAS Diamantina s-a apropiat de insul\xc4\x83, iar trupele japoneze au fost \xc3\xaenconjurate. BPC a f\xc4\x83cut aranjamentele pentru repatrierea nauruanilor din Chuuk, ace\xc8\x99tia fiind adu\xc8\x99i pe Nauru de nava BPC Trienza \xc3\xaen ianuarie 1946. \xc3\x8en 1947, Na\xc8\x9biunile Unite au aprobat Australiei, Noii Zeelande \xc8\x99i Regatului Unit un nou mandat asupra insulei.\n_START_SECTION_\nIndependen\xc8\x9ba\n_START_PARAGRAPH_\nNauru \xc8\x99i-a c\xc4\x83p\xc4\x83tat autonomia \xc3\xaen ianuarie 1966, iar dup\xc4\x83 o perioada de doi ani de conven\xc8\x9bie constitu\xc8\x9bional\xc4\x83, a devenit \xc3\xaen 1968 stat independent, condus de pre\xc8\x99edintele fondator Hammer DeRoburt. \xc3\x8en 1967, oamenii din Nauru au achizi\xc8\x9bionat activele comisarilor British Phosphate \xc8\x99i \xc3\xaen iunie 1970, controlul a trecut c\xc4\x83tre corpora\xc8\x9bia de\xc8\x9binut\xc4\x83 de localnici, Nauru Phosphate Corporation. Veniturile din exploatarea fosfa\xc8\x9bilor au adus Nauru pe unul din primele locuri din Pacific \xc3\xaen ceea ce prive\xc8\x99te standardul de via\xc8\x9b\xc4\x83, iar venitul pe cap de locuitor pe unul din primele locuri \xc3\xaen lume._NEWLINE_\xc3\x8en 1989, \xc8\x9bara a deschis o ac\xc8\x9biune juridic\xc4\x83 \xc3\xaempotriva Australiei la Curtea Interna\xc8\x9bional\xc4\x83 de Justi\xc8\x9bie din cauza ac\xc8\x9biunilor acestei \xc8\x9b\xc4\x83ri din timpul administra\xc8\x9biei australiene a Naurului, \xc3\xaen particular, \xc3\xaempotriva incapacit\xc4\x83\xc8\x9bii Australiei de a remedia daunele aduse mediului \xc3\xaenconjur\xc4\x83tor de exploatarea fosfa\xc8\x9bilor. Ac\xc8\x9biunea a condus la o \xc3\xaen\xc8\x9belegere de reabilitare a zonelor afectate. Diminuarea rezervelor de fosfa\xc8\x9bi a dus la un declin economic \xc3\xaen Nauru \xc8\x99i la cre\xc8\x99terea instabilit\xc4\x83\xc8\x9bii politice de la mijlocul anilor 1980. Nauru a avut 17 schimb\xc4\x83ri de guverne \xc3\xaentre 1989 \xc8\x99i 2003. \xc3\x8entre 1999 \xc8\x99i 2003, dup\xc4\x83 o serie de voturi de ne\xc3\xaencredere urmate de alegeri anticipate, dou\xc4\x83 persoane, Ren\xc3\xa9 Harris \xc8\x99i Bernard Dowiyogo, au condus alternativ \xc8\x9bara. Dowiyogo a murit \xc3\xaen timpul mandatului, \xc3\xaen martie 2003, \xc8\x99i Ludwig Scotty a fost ales pre\xc8\x99edinte. Scotty a fost reales pentru \xc3\xaenc\xc4\x83 un mandat \xc3\xaen octombrie 2004. Dup\xc4\x83 un vot de ne\xc3\xaencredere dat de c\xc4\x83tre Parlament \xc3\xaempotriva pre\xc8\x99edintelui Scotty la 19 decembrie 2007, Marcus Stefan a devenit pre\xc8\x99edinte._NEWLINE_\xc3\x8en ultima vreme, o propor\xc8\x9bie semnificativ\xc4\x83 venitului \xc8\x9b\xc4\x83rii a fost sub form\xc4\x83 de ajutor din partea Australiei. \xc3\x8en 2001, MV Tampa, o nav\xc4\x83 norvegian\xc4\x83 care a salvat 433 de refugia\xc8\x9bi (din diverse \xc8\x9b\xc4\x83ri printre care \xc8\x99i Afganistan) dintr-o barc\xc4\x83 lung\xc4\x83 de 20 de metri naufragiat\xc4\x83, a \xc3\xaencercat s\xc4\x83 acosteze \xc3\xaen Australia, dar a fost deviat\xc4\x83 c\xc4\x83tre Nauru, ca parte a \xe2\x80\x9eSolu\xc8\x9biei Pacificului\xe2\x80\x9d. Nauru a operat centrul de deten\xc8\x9bie pentru refugia\xc8\x9bi \xc3\xaen schimbul ajutorului australian. Prin noiembrie 2005, doar doi refugia\xc8\x9bi, Sagar Mohammed \xc8\x99i Muhammad Faisal, au r\xc4\x83mas pe Nauru din acest prim transport trimis acolo \xc3\xaen 2001, iar Sagar s-a stabilit acolo definitiv la \xc3\xaenceputul lui 2007. Guvernul australian a trimis mai multe grupuri de solicitan\xc8\x9bi de azil politic \xc3\xaen Nauru la sf\xc3\xa2r\xc8\x99itul lui 2006 \xc8\x99i la \xc3\xaenceputul lui 2007. La sf\xc3\xa2r\xc8\x99itul lunii ianuarie 2008, \xc3\xaen urma deciziei Australiei de a \xc3\xaenchide centrul pentru refugia\xc8\x9bi, Nauru a anun\xc8\x9bat c\xc4\x83 va solicita un ajutor nou ajutor pentru a putea u\xc8\x99ura consecin\xc8\x9bele pr\xc4\x83bu\xc8\x99irii economiei.\n_START_SECTION_\nPolitic\xc4\x83\n_START_PARAGRAPH_\nNauru este o republic\xc4\x83 parlamentar\xc4\x83. Pre\xc8\x99edintele este \xc3\xaen acela\xc8\x99i timp \xc8\x99eful statului \xc8\x99i \xc8\x99eful guvernului. Cei 19 membri ai parlamentului unicameral sunt ale\xc8\x99i pentru mandate de trei ani. Parlamentul alege pre\xc8\x99edintele \xc8\x9b\xc4\x83rii dintre membrii s\xc4\x83i, iar apoi acesta nume\xc8\x99te un cabinet de cinci-\xc8\x99ase componen\xc8\x9bi. Nauru nu are o structur\xc4\x83 formal\xc4\x83 pentru partidele politice; candida\xc8\x9bii sunt \xc3\xaen mod obi\xc8\x99nuit independen\xc8\x9bi. 15 dintre cei 18 membri ai actualului parlament sunt independen\xc8\x9bi, iar alian\xc8\x9bele \xc3\xaen cadrul guvernului sunt adesea constituite pe baza unor leg\xc4\x83turi de familie extinse. Cele trei partide care au fost active \xc3\xaen politica nauruan\xc4\x83 sunt Partidul Democrat, Mai \xc3\x8ent\xc3\xa2i Nauru \xc8\x99i Partidul Centralist. Faptul c\xc4\x83 Nauru este o \xc8\x9bar\xc4\x83 democrat\xc4\x83 o face s\xc4\x83 fie un rar \xc8\x99i atipic contraexemplu al teoriei tradi\xc8\x9bionale privind statele rentiere, prin aceea c\xc4\x83 v\xc3\xa2nzarea resurselor naturale ale Naurului nu a condus la autoritarism._NEWLINE_Din 1992, guvernul local a fost responsabilitatea Consiliului Insulei Nauru (englez\xc4\x83 Nauru Island Council, abreviat NIC). NIC are atribu\xc8\x9bii \xc8\x99i func\xc8\x9bii limitate \xc3\xaen calitate de consilier al guvernului na\xc8\x9bional pe probleme locale. Rolul NIC este acela de a-\xc8\x99i concentra eforturile asupra activit\xc4\x83\xc8\x9bilor locale relevante pentru locuitori. Un membru ales al Consiliului Insulei Nauru nu poate fi \xc3\xaen acela\xc8\x99i timp \xc8\x99i membru al parlamentului. Dreptul de proprietate asupra terenurilor \xc3\xaen Nauru este unul neobi\xc8\x99nuit: to\xc8\x9bi nauruanii au anumite drepturi pentru toate terenurile de pe insul\xc4\x83, care sunt de\xc8\x9binute de c\xc4\x83tre indivizi \xc8\x99i familii; guvernul \xc8\x99i entit\xc4\x83\xc8\x9bile corporative nu de\xc8\x9bin teren \xc8\x99i trebuie s\xc4\x83 \xc3\xaencheie un acord de arend\xc4\x83 cu proprietarii pentru a-l putea utiliza. Str\xc4\x83inii nu pot avea \xc3\xaen proprietae terenuri._NEWLINE_Nauru are un sistem juridic complex. Curtea Suprem\xc4\x83, condus\xc4\x83 de \xc8\x99eful Justi\xc8\x9biei, este suveran\xc4\x83 pe probleme constitu\xc8\x9bionale. Alte cazuri pot fi solicitate Cur\xc8\x9bii de apel format\xc4\x83 din doi judec\xc4\x83tori. Parlamentul nu poate anula deciziile cur\xc8\x9bii, dar hot\xc4\x83r\xc3\xa2rile Cur\xc8\x9bii de apel pot fi atacate la \xc3\x8enalta Curte din Australia; \xc3\xaen realitate acest lucru se \xc3\xaent\xc3\xa2mpl\xc4\x83 foarte rar. Instan\xc8\x9belor judec\xc4\x83tore\xc8\x99ti obi\xc8\x99nuite constau \xc3\xaen Tribunalul Districtului \xc8\x99i Tribunalul de familie, ambele fiind conduse de un magistrat rezident, care este \xc8\x99i grefier al Cur\xc8\x9bii Supreme. \xc3\x8en sf\xc3\xa2r\xc8\x99it, exist\xc4\x83 de asemenea dou\xc4\x83 cvasi-instan\xc8\x9be: Serviciul public de Apel \xc8\x99i Consiliul de Poli\xc8\x9bie pentru recurs, ambele fiind prezidate de \xc8\x99eful Justi\xc8\x9biei._NEWLINE_Nauru nu are nici for\xc8\x9be armate; \xc3\xaen cadrul unui acord informal, responsabilitatea pentru ap\xc4\x83rarea \xc8\x9b\xc4\x83rii revine Australiei. Exist\xc4\x83 o mic\xc4\x83 for\xc8\x9b\xc4\x83 de poli\xc8\x9bie sub control civil.\n_START_SECTION_\nRela\xc8\x9bii externe\n_START_PARAGRAPH_\nDup\xc4\x83 dob\xc3\xa2ndirea independen\xc8\x9bei \xc3\xaen 1968, Nauru a devenit membru special al Commonwealthului Na\xc8\x9biunilor, devenind membru cu drepturi depline \xc3\xaen 2000. Nauru a fost admis\xc4\x83 \xc3\xaen cadrul B\xc4\x83ncii Asiatice pentru Dezvoltare \xc3\xaen 1991, \xc8\x99i \xc3\xaen cadrul Na\xc8\x9biunilor Unite \xc3\xaen 1999. \xc8\x9aara este membr\xc4\x83 a Forumului Insulelor din Pacific, a Programului Regional de Mediu \xc3\xaen Pacificul de Sud, a Comisiei Pacificului de Sud \xc8\x99i a Comisiei pentru Geo\xc8\x99tiin\xc8\x9be Aplicate \xc3\xaen Pacificul de Sud. Programul american Atmospheric Radiation Measurement (M\xc4\x83surarea radia\xc8\x9biilor atmosferice) opereaz\xc4\x83 monitoriz\xc4\x83ri ale climatului pe insul\xc4\x83._NEWLINE_Nauru \xc8\x99i Australia au str\xc3\xa2nse leg\xc4\x83turi diplomatice. \xc3\x8en plus fa\xc8\x9b\xc4\x83 de aranjamentele informale de ap\xc4\x83rare, Memorandumul de \xc3\xaen\xc8\x9belegere \xc3\xaentre cele dou\xc4\x83 \xc8\x9b\xc4\x83ri din septembrie 2005 ofer\xc4\x83 Naurului ajutor financiar \xc8\x99i asisten\xc8\x9b\xc4\x83 tehnic\xc4\x83, inclusiv un Secretar de Finan\xc8\x9be pentru a preg\xc4\x83ti bugetul statului, \xc8\x99i consilieri pe probleme de s\xc4\x83n\xc4\x83tate \xc8\x99i educa\xc8\x9bie. Acest ajutor este dat \xc3\xaen schimbul g\xc4\x83zduirii solicitan\xc8\x9bilor de azil politic din Australia, ace\xc8\x99tia r\xc4\x83m\xc3\xa2n\xc3\xa2nd pe teritoriul insulei \xc3\xaen timp ce cererile lor pentru intrarea \xc3\xaen Australia sunt prelucrate. Totu\xc8\x99i, \xc3\xaen februarie 2008, Guvernul Australiei a \xc3\xaenchis centrul de deten\xc8\x9bie din Nauru \xc8\x99i cei 21 de solicitan\xc8\x9bi ai azilului politic din Sri Lanka r\xc4\x83ma\xc8\x99i au fost transfera\xc8\x9bi \xc3\xaen Australia. Nauru folose\xc8\x99te ca moned\xc4\x83 oficial\xc4\x83 dolarul australian._NEWLINE_Nauru a folosit calitatea de membru al ONU pentru a ob\xc8\x9bine sprijin financiar at\xc3\xa2t de la Taiwan c\xc3\xa2t \xc8\x99i Republica Popular\xc4\x83 Chinez\xc4\x83, prin schimbarea pozi\xc8\x9biei sale cu privire la statutul politic al Taiwanului. \xc3\x8en anul 2002, Nauru a semnat un acord privitor la stabilirea rela\xc8\x9biilor diplomatice cu Republica Popular\xc4\x83 Chinez\xc4\x83, pe 21 iulie. Aceast\xc4\x83 mutare a fost f\xc4\x83cut\xc4\x83 \xc3\xaen urma promisiunii Chinei de a oferi un ajutor financiar de peste 130 de milioane de dolari. Ca r\xc4\x83spuns, Taiwan a \xc3\xaen\xc4\x83sprit rela\xc8\x9biile diplomatice cu Nauru dou\xc4\x83 zile mai t\xc3\xa2rziu. Ulterior, Nauru a restabilit leg\xc4\x83turile cu Taiwan, la 14 mai 2005, iar rela\xc8\x9biile diplomatice cu China au fost oficial oprite pe 31 mai 2005._NEWLINE_Taiwan \xc8\x99i Australia sunt singurele \xc8\x9b\xc4\x83ri cu misiuni diplomatice \xc3\xaen Nauru. \xc3\x8en martie 2007, Nauru a deschis o ambasad\xc4\x83 la Taipei.\n_START_SECTION_\nGeografie\n_START_PARAGRAPH_\nNauru este o insul\xc4\x83 mic\xc4\x83, de form\xc4\x83 oval\xc4\x83, aflat\xc4\x83 \xc3\xaen vestul Oceanului Pacific, la 42\xc2\xa0km sud de Ecuator. Insula este \xc3\xaenconjurat\xc4\x83 de un recif de corali cu multe ridic\xc4\x83turi, vizibil \xc3\xaen timpul refluxului. Reciful ocup\xc4\x83 o zon\xc4\x83 aflat\xc4\x83 \xc3\xaentre plajele pline de nisip \xc8\x99i ad\xc3\xa2ncul oceanului. Prezen\xc8\x9ba acestuia \xc3\xaempiedic\xc4\x83 \xc3\xaenfiin\xc8\x9barea unui port, de\xc8\x99i au fost executate \xc8\x99aisprezece canale artificiale pentru a permite ambarca\xc8\x9biunilor mai mici s\xc4\x83 ajung\xc4\x83 la insul\xc4\x83. Dincolo de plaj\xc4\x83, spre interiorul insulei, se afl\xc4\x83 o f\xc3\xa2\xc8\x99ie fertil\xc4\x83 de coast\xc4\x83 cu l\xc4\x83\xc8\x9bimea \xc3\xaentre 150\xe2\x80\x93300\xc2\xa0m. Platoul central, denumit pe insul\xc4\x83 Topside, este \xc3\xaenconjurat de st\xc3\xa2nci de corali. Cel mai \xc3\xaenalt punct de pe platou are altitudinea de 65\xc2\xa0m fa\xc8\x9b\xc4\x83 de nivelul m\xc4\x83rii. Singurele zone fertile sunt cele de pe f\xc3\xa2\xc8\x99ia de litoral, unde cresc cocotieri. Pe terenul ce \xc3\xaenconjoar\xc4\x83 laguna Buada sunt cultivate banane, anana\xc8\x99i, legume, arbori pandanus \xc8\x99i copaci cu lemn de esen\xc8\x9b\xc4\x83 tare, cum ar fi Calophyllum inophyllum. Popula\xc8\x9bia insulei este concentrat\xc4\x83, ca \xc8\x99i vegeta\xc8\x9bia, \xc3\xaen zona litoral\xc4\x83 \xc8\x99i \xc3\xaen jurul lagunei Buada._NEWLINE_Nauru a fost una din cele trei mari insule de roc\xc4\x83 fosfatic\xc4\x83 din Oceanul Pacific (celelalte dou\xc4\x83 fiind Banaba (Insula Ocean) din Kiribati \xc8\x99i Makatea din Polinezia Francez\xc4\x83); totu\xc8\x99i, rezervele de fosfat de calciu sunt ast\xc4\x83zi aproape complet epuizate. Exploatarea minier\xc4\x83 a fosforitelor \xc3\xaen platoul central a l\xc4\x83sat \xc3\xaen urm\xc4\x83 un teren arid acoperit cu bolovani de calcar cu \xc3\xaen\xc4\x83l\xc8\x9bimi de p\xc3\xa2n\xc4\x83 la 15\xc2\xa0m. Un secol de minerit a dus la devastarea a patru cincimi din suprafa\xc8\x9ba insulei. Mineritul a avut impact \xc8\x99i asupra zonei economice exclusive din jur, 40% din formele de via\xc8\x9b\xc4\x83 marine fiind ucise de silt \xc8\x99i reziduuri fosforitice._NEWLINE_Pe Nauru resursele de ap\xc4\x83 dulce sunt limitate. Apa de b\xc4\x83ut este colectat\xc4\x83 din precipita\xc8\x9bii, \xc8\x99i prin desalinizarea apei m\xc4\x83rii, efectuat\xc4\x83 \xc3\xaentr-o singur\xc4\x83 sta\xc8\x9bie veche de desalinizare. Clima din Nauru este fierbinte \xc8\x99i extrem de umed\xc4\x83 pe tot parcursul anului din cauza apropierii de Ecuator \xc8\x99i de ocean. Insula este afectat\xc4\x83 de ploile musonice \xc3\xaentre lunile noiembrie \xc8\x99i februarie. Cantitatea anual\xc4\x83 de precipita\xc8\x9bii fluctueaz\xc4\x83 puternic de la an la an \xc8\x99i este influen\xc8\x9bat\xc4\x83 de oscila\xc8\x9bia sudic\xc4\x83 El Ni\xc3\xb1o, \xc3\xaenregistr\xc3\xa2ndu-se \xc8\x99i unele perioade de secet\xc4\x83. Temperaturile medii variaz\xc4\x83 \xc3\xaentre +26 \xc8\x99i +35\xc2\xa0\xc2\xb0C ziua \xc8\x99i \xc3\xaentre +25 \xc8\x99i +28\xc2\xa0\xc2\xb0C noaptea. Ca stat insular, Nauru este vulnerabil la schimb\xc4\x83ri climatice \xc8\x99i la cre\xc8\x99terea nivelului m\xc4\x83rii, dar gradul de expunere la asemenea pericole este greu de estimat; cel pu\xc8\x9bin 80% din suprafa\xc8\x9ba insulei Nauru se afl\xc4\x83 la o altitudine relativ mare, dar aceast\xc4\x83 zon\xc4\x83 r\xc4\x83m\xc3\xa2ne nelocuibil\xc4\x83 p\xc3\xa2n\xc4\x83 la implementarea programului de reabilitare \xc3\xaen urma extragerii fosforitelor._NEWLINE_Exist\xc4\x83 doar \xc8\x99aizeci de specii de plante vasculare native pe insul\xc4\x83, din care niciuna nu este endemic\xc4\x83. Cre\xc8\x99terea cocotierilor, mineritul \xc8\x99i introducerea de specii alogene au cauzat perturba\xc8\x9bii grave \xc3\xaen cadrul florei locale. Nu exist\xc4\x83 mamifere terestre native pe insul\xc4\x83, doar p\xc4\x83s\xc4\x83ri, printre care se num\xc4\x83r\xc4\x83 inclusiv pitulicea de stuf din Nauru (specie endemic\xc4\x83), precum \xc8\x99i insecte \xc8\x99i crabi. \xc8\x98obolanul polinezian, pisica, c\xc3\xa2inele, porcul \xc8\x99i g\xc4\x83ina sunt specii introduse pe insul\xc4\x83.\n_START_SECTION_\nDemografie\n_START_PARAGRAPH_\nInsula avea la sf\xc3\xa2r\xc8\x99itul lui 2006, 9.265 de reziden\xc8\x9bi, dintre care 96 de procente aveau ca limb\xc4\x83 nativ\xc4\x83 nauruana. Popula\xc8\x9bia era mai mare \xc3\xaenainte de 2006, dar \xc3\xaen acel an 1500\xc2\xa0de oameni au p\xc4\x83r\xc4\x83sit insula \xc3\xaen timpul repatrierii muncitorilor imigran\xc8\x9bi din Kiribati \xc8\x99i Tuvalu. Repatrierea a fost motivat\xc4\x83 de concedierile masive din industria fosfa\xc8\x9bilor. Limba oficial\xc4\x83 a Naurului este nauruana, o limb\xc4\x83 distinct\xc4\x83 a insulei din Pacific, care este vorbit\xc4\x83 de 96% din etnicii nauruani ce locuiesc pe insul\xc4\x83. Engleza este foarte mult vorbit\xc4\x83, fiind limba folosit\xc4\x83 \xc3\xaen comer\xc8\x9b \xc8\x99i limba oficial\xc4\x83 a guvernului._NEWLINE_Religia principal\xc4\x83 practicat\xc4\x83 pe insul\xc4\x83 este cre\xc8\x99tinismul (dou\xc4\x83 treimi protestan\xc8\x9bi \xc8\x99i o treime romano-catolici). De asemenea exist\xc4\x83 \xc8\x99i o parte semnificativ\xc4\x83 a popula\xc8\x9biei practicant\xc4\x83 a credin\xc8\x9bei Bah\xc3\xa1'\xc3\xad (10 procente din totalul locuitorilor) \xe2\x80\x94 propor\xc8\x9bia cea mai mare de pe glob \xe2\x80\x94 \xc8\x99i a budismului (3%). Constitu\xc8\x9bia prevede libertatea religiei; totu\xc8\x99i, guvernul impune restric\xc8\x9bii \xc3\xaen anumite cazuri, interzic\xc3\xa2nd practicarea religiei de c\xc4\x83tre membrii Bisericii lui Isus Hristos a Sfin\xc8\x9bilor din Zilele din Urm\xc4\x83 \xc8\x99i a organiza\xc8\x9biei martorilor lui Iehova, majoritatea acestora fiind muncitori str\xc4\x83ini angaja\xc8\x9bi de RONPhos._NEWLINE_Un standard ridicat de via\xc8\x9b\xc4\x83 instaurat imediat dup\xc4\x83 ob\xc8\x9binerea independen\xc8\x9bei a avut c\xc3\xa2teva efecte negative asupra popula\xc8\x9biei. Nauruanii sunt printre cei mai gra\xc8\x99i oameni din lume, 90% dintre adul\xc8\x9bi fiind supraponderali. Nauru \xc3\xaenregistreaz\xc4\x83 cel mai ridicat nivel al bolnavilor de diabet tip 2 (non-dependen\xc8\x9bi de insulin\xc4\x83), cu peste 40% din popula\xc8\x9bie afectat\xc4\x83. Printre alte probleme importante legate de diet\xc4\x83 se num\xc4\x83r\xc4\x83 insufucien\xc8\x9ba renal\xc4\x83 \xc8\x99i bolile cardiovasculare. Speran\xc8\x9ba de via\xc8\x9b\xc4\x83 a sc\xc4\x83zut la 58 de ani pentru b\xc4\x83rba\xc8\x9bi \xc8\x99i 65 de ani pentru femei. _NEWLINE_Gradul de alfabetizare de pe insul\xc4\x83 este de 96%, educa\xc8\x9bia fiind obligatorie pentru copii de la \xc8\x99ase la 15 ani (clasele 1\xe2\x80\x9310), iar doi ani sunt preda\xc8\x9bi facultativ (Clasele a 11-a \xc8\x99i a 12-a). Pe insul\xc4\x83 exist\xc4\x83 un campus al Universit\xc4\x83\xc8\x9bii Pacificului de Sud; \xc3\xaenainte ca acest campus s\xc4\x83 fi fost construit, studen\xc8\x9bii c\xc4\x83l\xc4\x83toreau \xc3\xaen Australia pentru a-\xc8\x99i continua studiile universitare.\n_START_SECTION_\nCultur\xc4\x83\n_START_PARAGRAPH_\nNauruanii sunt urma\xc8\x99ii navigatorilor polinezieni \xc8\x99i micronezieni care credeau \xc3\xaen zei\xc8\x9ba Eijebong \xc8\x99i \xc3\xaentr-un p\xc4\x83m\xc3\xa2nt spiritual, o insul\xc4\x83 numit\xc4\x83 Buitani. Dou\xc4\x83 din cele 12 triburi originale s-au extins \xc3\xaen secolul al XX-lea. Angam Day, s\xc4\x83rb\xc4\x83torit\xc4\x83 pe 29 octombrie, celebreaz\xc4\x83 refacerea popula\xc8\x9biei nauruane care, dup\xc4\x83 cele dou\xc4\x83 r\xc4\x83zboaie mondiale, ajunsese la mai pu\xc8\x9bin de 1500 de oameni. \xc3\x8enlocuirea culturii indigene cu cea a coloni\xc8\x99tilor \xc8\x99i vesticilor contemporani este evident\xc4\x83. Doar c\xc3\xa2teva din tradi\xc8\x9biile str\xc4\x83vechi s-au p\xc4\x83strat, \xc3\xaens\xc4\x83 unele forme de muzic\xc4\x83 tradi\xc8\x9bional\xc4\x83, art\xc4\x83 \xc8\x99i meserii sau pescuit sunt \xc3\xaenc\xc4\x83 practicate._NEWLINE_Nu exist\xc4\x83 nicio publica\xc8\x9bie zilnic\xc4\x83, dar exist\xc4\x83 c\xc3\xa2teva ziare s\xc4\x83pt\xc4\x83m\xc3\xa2nale sau bilunare, printre care Bulletin, Central Star News \xc8\x99i The Nauru Chronicle. Pe insul\xc4\x83 func\xc8\x9bioneaz\xc4\x83 o sta\xc8\x9bie de televiziune de\xc8\x9binut\xc4\x83 de stat, Televiziunea Nauru (NTV) care ofer\xc4\x83 programe din Noua Zeeland\xc4\x83, \xc8\x99i un post de radio public non-comercial, Radio Nauru, care transmite con\xc8\x9binut de la Radio Australia \xc8\x99i BBC._NEWLINE_Fotbalul australian este cel mai practicat sport \xc3\xaen Nauru; exist\xc4\x83 \xc8\x99i o lig\xc4\x83 na\xc8\x9bional\xc4\x83 cu \xc8\x99apte echipe participante. Toate meciurile se disput\xc4\x83 pe singurul stadion al insulei, Linkbelt Oval. Alte sporturi populare \xc3\xaen Nauru sunt softball, cricket, golf, sailing, tenis, \xc8\x99i fotbal. Nauru particip\xc4\x83 la Jocurile Commonwealth \xc8\x99i la Jocurile Olimpice de var\xc4\x83, unde a reu\xc8\x99it s\xc4\x83 se impun\xc4\x83 la haltere; Marcus Stephen a fost un medaliat proeminent, fiind ales \xc3\xaen parlament \xc3\xaen 2003, iar apoi pre\xc8\x99edinte \xc3\xaen 2007._NEWLINE_O activitate tradi\xc8\x9bional\xc4\x83 este prinderea p\xc4\x83s\xc4\x83rilor noddy c\xc3\xa2nd acestea se \xc3\xaentorc de pe mare. La apus, b\xc4\x83rba\xc8\x9bii stau pe \xc8\x9b\xc4\x83rm gata s\xc4\x83 prind\xc4\x83 p\xc4\x83s\xc4\x83rile cu lasoul. Lasoul nauruan const\xc4\x83 dintr-o fr\xc3\xa2nghie flexibil\xc4\x83 cu o greutate la cap\xc4\x83t. C\xc3\xa2nd zbur\xc4\x83toarele se apropie, lasoul este aruncat, love\xc8\x99te sau se \xc3\xaenf\xc4\x83\xc8\x99oar\xc4\x83 \xc3\xaen jurul p\xc4\x83s\xc4\x83rii, dup\xc4\x83 care revine la sol. Viet\xc4\x83\xc8\x9bile astfel prinse sunt g\xc4\x83tite \xc8\x99i m\xc3\xa2ncate."